હિન્દુ ધર્મ દરેક વિચારસરણી, પ્રાર્થનાપદ્ધતિ અને નાસ્તિકોને પણ પોતાનામાં સમાવે છે. એવાં અનેક ઉદાહરણો છે જેમાં લોકો ભિન્ન ભિન્ન રીતે પૂજા-અર્ચના કરે છે. મૂર્તિપૂજકો પણ છે અને તેના વિરોધીઓ પણ હિન્દુમાં છે. દુનિયાના ચિંતકો હિન્દુ વિચારધારાની આ ખૂબીઓની મુક્ત કંઠે પ્રશંસા કરે છે. હિન્દુઓમાં હજી એવા સેંકડો પંથો છે જેમની અર્ચનાવિધિ ભિન્ન છે, તો શું કોંગ્રેસ તેઓને લઘુમતી જાહેર કરીને, હિન્દુઓનું ગળું ઘોંટી દેશે ? હિન્દુસ્થાનનું પતન નોતરશે ? કોઈ ધર્મને અલગ ધર્મ તરીકે મંજૂર રખાય ત્યારે પછાત તરીકે મળતા લાભો ન મળે પણ કર્ણાટક સરકારે જાહેર કરી દીધું કે, લિંગાયતોને લઘુમતી સંપ્રદાય તરીકે પછાતવર્ગ માટેના બધા લાભો મળશે. આ હકીકત જ બતાવે છે કે, સંપ્રદાયનાં લોકો કરતાં કોંગ્રેસની રાજ્ય સરકારને અલગ દરજ્જો આપવામાં ખાસ રસ છે. આ નિર્ણયથી કર્ણાટકમાં બંને સમુદાયો વચ્ચે સંઘર્ષ પણ થયો છે અને અનેક લોકો રસ્તા પર ઊતરી આવ્યા છે. હવે મહારાષ્ટ્રમાં પણ લિંગાયતો આંદોલન કરવાના છે. તેવા એંધાણ છે.